Nem csak Orbánék osztogatnak nyugdíjprémiumot
Váratlan, 10 ezer forintnyi egyszeri nyugdíjprémiumot kapnak még idén a nyugdíjasok Orbán Viktor keddi bejelentése értelmében. Nem egyedi a magyar nyugdíjasok év végi "kényeztetése", az osztrákoknál is hasonlót láthattunk az elmúlt napokban.
Jövőre 1,6 százalékkal emelkednek a nyugdíjak, emellett még az idén minden nyugdíjas kap 10 ezer forintnyi Erzsébet-utalványt - jelentette be Orbán Viktor kedden. Hogy ez a két döntés mit okoz a költségvetésben, megkérdeztük a Nemzetgazdasági Minisztériumot. Amint érkezik információ, megosztjuk olvasóinkkal.
A magyar kormány nincs egyedül Európában ezzel a döntésével, épp az elmúlt napokban jelentette be az osztrák kormány, hogy egyszeri, 100 eurós juttatást kapnak a nyugdíjasok még idén a decemberi kifizetéssel együtt, a már elfogadott 0,8%-os emelésen felül. Christian Kern szociáldemokrata kancellár azzal érvelt az egyszeri kifizetés mellett, hogy ez fontos lépés a vásárlóerő fenntartása érdekében. "A döntés egyszeri kifizetést eredményez, így nem lesz hosszú távú költségvetési hatása" - magyarázta Reinhold Mitterlehner alkancellár.
Alois Stöger szociális miniszter pedig azt hangoztatta, hogy az így kézhez kapott nyugdíjpénzt el fogják költeni a nyugdíjasok, vagyis az összeg a gazdaságban maradhat. Egyébként 179 millió eurós (55,5 milliárd forintos) egyszeri kiadási tételről van szó. Kritikusok szerint azonban ez az egyszeri nyugdíjprémium populista intézkedés és nincs tekintettel a fiatalabb generációkra, valamint a nyugdíjrendszer fenntarthatóságára. Ez is csak egy cukorka a vasárnapi elnökválasztás előtt.
Egy hónappal ezelőtt pedig Szerbiából érkeztek olyan hírek, hogy a kormány megállapodott a Nemzetközi Valutaalappal a közszféra béremeléséről, a nyugdíjak emeléséről és az egyszeri nyugdíjjuttatásról. Ez utóbbit idén kapják meg a nyugdíjasok, 5 ezer dinár (12 500 forint) értékben.
nyugdíjemelés, Ausztria, orbán viktor, nyugdíjrendszer, nyugdíjprémium nyugdíj, makrogazdaság,